Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2019/C 428/11)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Barbanza e Iria“

PGI-ES-A1255-AM02

Datum obvestila: 11. 10. 2019

OPIS ODOBRENIH SPREMEMB IN RAZLOGI ZANJE

1. Spremembe analitskih mejnih vrednosti

Opis in razlogi

V veljavni specifikaciji proizvoda so za vsebnost hlapnih kislin in žvepla določene prestroge mejne vrednosti, tako da izpadejo proizvodi, ki organoleptično ustrezajo posebnostim vina „Barbanza e Iria“.

V trenutni specifikaciji proizvoda je za vsa vina določena najvišja mejna vrednost vsebnosti hlapnih kislin pri 0,80 g/l ocetne kisline, dočim je prag občutljivosti človeškega voha za zaznavanje te kisline nekoliko višji. Zato se priporoča zmerno povečanje te meje na 0,9 g/l za mlada vina in na 1,0 g/l za vina, ki se tržijo starana vsaj eno leto.

Meje za vsebnost žveplovega dioksida so v veljavni specifikaciji proizvoda določene pri 125 mg/l za sortna in pri 150 mg/l za preostala vina. Zadnja leta se vedno bolj tržijo vina s to geografsko označbo, ki so bolj starana. Proizvodnja teh vin traja dlje, zato so tudi veliko dlje izpostavljena oksidativnim tveganjem. Zanje se trenutne mejne vrednosti občasno izkažejo za prestroge, zaradi česar brez zaščite geografske označbe ostanejo organoleptično zelo kakovostna vina, ki izpolnjujejo zakonito določene mejne vrednosti za ta parameter. Zato se predlaga dvig najvišje mejne vrednosti žveplovega dioksida za bela vina na 175 mg/l in za rdeča na 150 mg/l.

Te spremembe specifikacije proizvoda so „standardne spremembe“ v skladu s členom 14 Uredbe (EU) 2019/33.

Zadevajo točko 2.a specifikacije proizvoda in točko 1.4 enotnega dokumenta.

2. Povečanje donosa belih sort na hektar

Opis in razlogi

Povečanje donosa belih sort na hektar z 10 000 na 12 000 kg upravičuje dejstvo, da bi številne parcele lahko zagotovile večje donose, kot so določeni zdaj, ne da bi se pri tem zmanjšala kakovost vina.

Ta spremembe specifikacije proizvoda je „standardna sprememba“ v skladu s členom 14 Uredbe (EU) 2019/33.

Zadeva točko 5 specifikacije proizvoda in točko 1.5.2 enotnega dokumenta.

3. Vključitev sorte

Opis in razlogi

Pri vključitvi sorte merenzao gre za sorto, ki je na območju prisotna v majhnih količinah. Je sorta, ki se tradicionalno goji v Galiciji, vendar je redka zaradi majhnih donosov in občutljivosti na grozdno gnilobo. Ker gre za sorto s kratkim rastnim ciklom, je primerna za naravno okolje te geografske označbe, kjer ustrezno dozori in daje mošt dobre kakovosti.

Ta spremembe specifikacije proizvoda je „standardna sprememba“ v skladu s členom 14 Uredbe (EU) 2019/33.

Zadeva točko 6 specifikacije proizvoda in ne zadeva enotnega dokumenta.

ENOTNI DOKUMENT

1. Ime proizvoda

Barbanza e Iria

2. Vrsta geografske označbe

ZGO – zaščitena geografska označba

3. Kategorije proizvodov vinske trte

1.Vino

4. Opis vina

VINO: bela, rdeča in sortna vina

Po videzu so ta vina lahka, bistra, svetla in močnih barv. Za njih so značilne intenzivne cvetlične in sadne arome, v katerih se razločijo značilnosti surovin, iz katere so pridelana, ter zmerne kisline. V ustih so mehka, sveža, okusna in uravnotežena ter imajo malo kislin.

Najmanjši delež dejanskega alkohola sortnih vin je 11 %.

Najvišja vsebnost hlapnih kislin vin, ki se tržijo starana vsaj eno leto: 16,66 meq/l.

Najvišja vsebnost žvepla v belih vinih: 175 mg/l.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 10 Najnižja vsebnost skupnih kislin 5 gramov na liter, izraženih kot vinska kislina Najvišja vsebnost hlapnih kislin (v miliekvivalentih na liter) 15 Najvišja vsebnost skupnega žveplovega dioksida (v miligramih na liter) 150

5. Enološki postopki

(a) Osnovni enološki postopki

Posebni enološki postopek

Donos mošta po stiskanju in ločevanju od tropin ne sme presegati 67 litrov mošta na 100 kg grozdja.

(b) Največji donosi

Bele sorte

12 000 kilogramov grozdja na hektar

Bele sorte

80,4 hektolitra na hektar

Rdeče sorte

8000 kilogramov grozdja na hektar

Rdeče sorte

53,6 hektolitra na hektar

6. Razmejeno geografsko območje

Občine Boiro, Catoira, Dodro, A Pobra do Caramiñal, Pontecesures, Rianxo, Ribeira in Valga ter krajevne skupnosti Camboño, Fruíme in Tállara v občini Lousame; krajevni skupnosti Iria Flavia in Padrón v občini Padrón; krajevne skupnosti Baroña, Caamaño, Queiruga, Ribasieira, San Pedro de Muro in Xuño v občini Porto do Son.

Večina tega geografskega območja se nahaja v pokrajini A Coruña, razen občin Catoira, Valga in Pontecesures, ki spadajo v pokrajino Pontevedra.

7. Glavne sorte vinske trte

ALBARIÑO

8. Opis povezave

Vina odražajo temperaturne, padavinske in agronomske razmere ter človeški dejavnik, ki se kaže v izboru sort (uporabljajo se pretežno avtohtone sorte), izboru najboljših tal (ilovnatih, globokih in prepustnih, značilnih za to geografsko območje) in ustreznih tehnik gojenja, med katerimi sta najbolj značilna obrezovanje in gojenje vinskih trt ročno in s strokovnim znanjem za ustrezno izkoriščanje vinogradniškega potenciala. Zaradi vseh teh pogojev so vina s tega območja uravnotežena in harmonična, imajo izvrstno aromo in so dobro obstojna.

9. Bistveni dodatni pogoji (pakiranje, označevanje, ostale zahteve)

Pravni okvir:

v nacionalni zakonodaji.

Vrsta dodatnega pogoja:

pakiranje na razmejenem geografskem območju.

Opis pogoja:

Vino se stekleniči na opredeljenem geografskem območju proizvodnje. Prevoz in stekleničenje zunaj območja proizvodnje predstavljata tveganje za kakovost vina, saj je lahko izpostavljeno redukcijsko-oksidacijski reakciji, spremembam temperature itd. Ta grožnja se povečuje s premoščeno razdaljo. Stekleničenje na območju porekla zagotavlja ohranitev značilnosti in kakovosti proizvoda. Zaradi tega ter izkušenj in dobrega poznavanja posebnih značilnosti vin, ki so jih vinarji na območju zaščitene geografske označbe „Barbanza e Iria“ pridobili skozi leta, je stekleničenje na območju porekla nujno za ohranjanje vseh fizikalno-kemičnih in organoleptičnih lastnosti teh vin.

Pravni okvir:

v nacionalni zakonodaji.

Vrsta dodatnega pogoja:

dodatne zahteve za označevanje

Opis pogoja:

Vse buteljke so opremljene s hrbtno etiketo z logotipom geografske označbe.

Povezava na specifikacijo proizvoda

https://mediorural.xunta.gal/fileadmin/arquivos/alimentacion/produtos_calidade/tramitacion/IGP_BARBANZA_e_IRIA_Pliego_de_condiciones_final_julio_2019.pdf

(1) UL L 9, 11.1.2019, str. 2.